RIALACHÁN CUR CHUN FEIDHME (AE) 2022/2362 ÓN gCOIMISIÚN

an 2 Nollaig 2022

lena gcuirtear síneadh leis an maolú ó Rialachán (CE) Uimh. 1967/2006 ón gComhairle a mhéid a bhaineann leis an bhfad íosta ón gcósta agus an doimhneacht a dheonaítear do shaighní cladaigh a bhíonn ag iascaireacht in uiscí teorann áirithe na Fraince (Occitanie agus Provence-Alpes-Côte d’Azur)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 1967/2006 ón gComhairle an 21 Nollaig 2006 maidir le bearta bainistithe i leith saothrú inbhuanaithe acmhainní iascaigh sa Mheánmhuir, lena leasaítear Rialachán (CEE) Uimh. 2847/93 agus lena n-aisghairtear Rialachán (CE) Uimh. 1626/94 (1), agus go háirithe Airteagal 13(5) de,

De bharr an mhéid seo a leanas:

(1) An 2 Meitheamh 2014, ghlac an Coimisiún Rialachán Cur Chun Feidhme (AE) 587/2014 (2) lena mbunaítear den chéad uair maolú ar Airteagal 13(1), an chéad fhomhír de Rialachán (CE) Uimh. 1967/2006 ón gComhairle a mhéid a bhaineann leis an bhfad íosta ón gcósta agus an doimhneacht le haghaidh saighní cladaigh a bhíonn ag iascaireacht in uiscí teorann áirithe na Fraince (Languedoc-Roussillon agus Provence-Alpes-Côte d’Azur), a chuaigh in éag an 31 Nollaig 2014. Deonaíodh síneadh leis an maolú sin le Rialachán Cur Chun Feidhme 2015/1421 ón gCoimisiún (3), a chuaigh in éag an 25 Lúnasa 2018. Deonaíodh síneadh breise leis an maolú sin le Rialachán Cur Chun Feidhme (AE) 2018/1596 ón gCoimisiún (4), a chuaigh in éag an 25 Lúnasa 2021.

(2) An 7 deireadh Fómhair 2020, fuair an Coimisiún iarraidh ón bhFrainc síneadh a chur leis an maolú a deonaíodh le Rialachán Cur Chun Feidhme (AE) 2018/1596. Chuir an Fhrainc faisnéis cothrom le dáta ar fáil lena dtugtar údar le síneadh a chur leis an maolú an 23 Meitheamh 2021 agus an 29 Deireadh Fómhair 2021, lena n-airítear tuarascáil cur chun feidhme ar an bplean bainistithe a ghlac an Fhrainc an 13 Bealtaine 2014 (5) i gcomhréir le hAirteagal 19 de Rialachán (CE) Uimh. 1967/2006, chomh maith leis an bplean rialaithe agus faireacháin a ghlac an Fhrainc in 2018 (6).

(3) Le linn an 68ú seisiún iomlánach den Choiste Eolaíoch, Teicniúil agus Eacnamaíoch um Iascach (STECF) i mí na Samhna 2021, rinne STECF (7) measúnú ar an iarratas maidir le síneadh a chur leis an maolú, na sonraí tacaíochta agus an tuarascáil cur chun feidhme. D’aithin STECF an laghdú a tháinig de réir a chéile ar acmhainneacht an chabhlaigh agus ar an iarracht iascaireachta araon agus léiríodh an gá atá leis an uasteorainn iarrachta a leagtar síos sa phlean bainistithe a ísliú chun méadú a d’fhéadfadh a bheith ann amach anseo a chosc, agus chun an fhaisnéis a cuireadh ar fáil a chomhlánú, go háirithe an fhaisnéis maidir le sonraí gabhála agus an tionchar ar an gcomhshaol.

(4) An 4 Bealtaine 2022, tar éis barúlacha STECF a fháil, d’fhoilsigh an Fhrainc Ordú ón Aire (8) lena laghdaítear an uasiarracht iascaireachta incheadaithe ó 1 386 lá go 638 lá in aghaidh na bliana. An iarracht iascaireachta iarbhír atá déanta ag an iascach ó chuaigh an maolú deireanach in éag, tá sí i gcomhréir leis an uasteorainn iarrachta nua sin cheana féin. Chuir an Fhrainc tuilleadh faisnéise maidir le tionchar an iascaigh ar an gcomhshaol do STECF.

(5) Le linn an 69ú seisiún iomlánach de STECF i mí an Mhárta 2022, d’aithin STECF (9) na hiarrachtaí a rinne an Fhraince chun faisnéis bhreise a chur ar fáil. Tháinig STECF ar an gconclúid gur tugadh aghaidh ar a bharúil roimhe seo maidir leis an uasteorainn iarrachta, agus, de réir an mheasúnaithe riosca a chuir an Fhrainc ar fáil, nach bhfuil ach tionchar teoranta ag iascach na saighní cladaigh ar an gcomhshaol. Thug STECF dá aire nár tugadh aghaidh ar a bharúil roimhe seo maidir le heaspa sonraí atá cothrom le dáta maidir le faireacháin ar ghabhálacha.

(6) Measann an Coimisiún gur cheart measúnú a dhéanamh ar thionchar an iascaigh sin i bhfianaise mhéid iarbhír an iascaigh sin, méid atá diomaibhseach: díreach os cionn 2,2 tona a bhí sna gabhálacha bliantúla iomlána de na 8 speiceas is mó a tugadh i dtír in 2020. Dá bhrí sin, ní dócha go mbeidh tionchar mór ag an iascach sin ar na stoic a ndírítear orthu bunaithe ar bharúlacha STECF lena maítear go saothraíonn an t-iascach sin an sairdín go hinbhuanaithe sa limistéar lena mbaineann agus go laghdaítear an iarracht iascaireachta agus na gabhálacha de réir a chéile mar aon le laghdú ar líon na mbád, agus comhfhreagraíonn an laghdú sin do laghdú ar thionchar an iascaigh, ar an éiceachóras agus ar na hacmhainní.

(7) Ar na cúiseanna a thug STECF, lena n-aontaíonn an Coimisiún, ní mór a thabhairt faoi deara nach bhfuil aon tionchar mór ag iascach na saighní cladaigh ar an muirthimpeallacht.

(8) Tá srianta sonracha geografacha ann de bharr leithead teoranta na scairbhe ilchríochaí.

(9) Déantar iascaireacht shaighní cladaigh amach ón gcladach i ndoimhneachtaí éadoimhne agus dírítear ar speicis éagsúla (e.g. Garbhánach coiteann, bolmán na Meánmhara, pilséar Eorpach). Mar gheall ar chineál an iascaigh sin ní féidir é a dhéanamh le trealamh iascaireachta ar bith eile ós rud é nach bhfuil aon trealamh rialáilte eile ann ar féidir leis an spriocspeiceas a ghabháil.

(10) Is le húdarú líon teoranta de 17 soitheach a shainaithnítear sa phlean bainistithe a bhaineann an síneadh leis an maolú a d’iarr an Fhrainc, líon atá níos lú ná an 20 soitheach a údaraíodh faoin iarraidh roimhe sin. Léirítear leis sin laghdú 54 % ar an iarracht iascaireachta i dtéarmaí na soithí atá údaraithe i gcomparáid le 2014, i gcás ina bhain an maolú le 37 soitheach údaraithe arna sonrú faoi phlean bainistithe na Fraince.

(11) Thairis sin, ráthaítear i bplean bainistithe na Fraince nach dtiocfaidh méadú ar an iarracht iascaireachta amach anseo, mar a cheanglaítear faoi Airteagal 13(9) de Rialachán (CE) Uimh. 1967/2006. Ní eiseofar údaruithe iascaireachta ach amháin do na 17 soitheach shonraithe, lena mbaineann iarracht iascaireachta iomlán 638 lá, a bhfuil údaruithe iascaireachta acu cheana féin ón bhFrainc. Ina theannta sin, chuir an Fhrainc teorainn leis an uasiarracht iascaireachta incheadaithe i gcás gach trealaimh.

(12) Dá bhrí sin, tugann an Coimisiún dá aire go bhfuil deireadh á chur leis an gcabhlach de réir a chéile le himeacht ama leis an bplean bainistithe ós rud e go bhfuil na húdaruithe iascaireachta nasctha leis na soithí agus go dtarraingítear siar iad go huathoibríoch nuair a chuirtear soitheach nua in ionad an tsoithigh a bhfuil an t-údarú aige nó nuair a dhíolann máistir an tsoithigh a shoitheach nó nuair a théann sé ar scor.

(13) Baineann an iarraidh le gníomhaíocht iascaireachta atá údaraithe ag an bhFrainc cheana féin agus le soithí a bhfuil cuntas teiste acu san iascach ar feadh tréimhse níos faide ná 5 bliana i gcomhréir le hAirteagal 13(9) de Rialachán (CE) Uimh. 1967/2006.

(14) Áirítear na soithigh sin ar liosta a cuireadh in iúl don Choimisiún i gcomhréir le ceanglais Airteagal 13(9) de Rialachán (CE) Uimh. 1967/2006.

(15) Comhlíonann na gníomhaíochtaí iascaireachta lena mbaineann ceanglais Airteagal 4 de Rialachán (CE) Uimh. 1967/2006, ós rud é go dtoirmeasctar i bplean bainistíochta na Fraince iascaireacht a dhéanamh os cionn gnáthóga faoi chosaint.

(16) Maidir leis an gceanglas méideanna íosta an mhogaill a chomhlíonadh, d’údaraigh an Fhrainc ina plean bainistithe a glacadh i mí na Bealtaine 2014 maolú ar mhéid íosta an mhogaill a bunaíodh in Airteagal 9 de Rialachán (CE) Uimh. 1967/2006 ar bhonn chomhlíonadh cheanglais Airteagal 9(7) den Rialachán sin i bhfianaise chineál an-roghnaíoch na n-iascach lena mbaineann, i bhfianaise na héifeachta diomaibhsí atá aige sin ar an muirthimpeallacht agus i bhfianaise nach ndéanann forálacha Airteagal 4(5) de Rialachán (CE) 1967/2006 difear dó.

(17) Le hIarscríbhinn IX, Cuid B, pointe 4 a ghabhann le Rialachán (AE) 2019/1241 (10) ó Pharlaimint na hEorpa agus ón gComhairle ceadaítear cur i bhfeidhm leanúnach maoluithe ar mhéideanna íosta an mhogaill a eisíodh faoi chuimsiú Airteagal 9 de Rialachán (CE) Uimh. 1967/2006 agus a bhí ann cheana an 14 Lúnasa 2019 mura gcinntear a mhalairt faoi Airteagal 15 de Rialachán (AE) 2019/1241. Rinne an Coimisiún measúnú ar an síneadh sin ar an maolú a d’iarr an Fhrainc agus tháinig sé ar an gconclúid go gcomhlíonann sé na coinníollacha a leagtar síos in Airteagal 15(5) de Rialachán (AE) 2019/1241 agus in Iarscríbhinn IX, Cuid B, pointe 4, a ghabhann le Rialachán (AE) 2019/1241, toisc nach dtagann meath ar na caighdeáin roghnaíochta de dheasca an tsínidh sin, go háirithe i dtéarmaí méadú ar ghabhálacha iasc óg, a bhí ann an 14 Lúnasa 2019, agus dírítear leis ar na cuspóirí agus na spriocanna a leagtar amach in Airteagail 3 agus 4 den Rialachán sin a bhaint amach.

(18) Ní chuireann na gníomhaíochtaí iascaireachta lena mbaineann isteach ar ghníomhaíochtaí soithí a úsáideann trealaimh eile ach amháin tráil, saighní nó líonta tarraingthe dá samhail, i gcomhréir le hAirteagal 13(9) de Rialachán (CE) Uimh. 1967/2006.

(19) Rialaítear gníomhaíocht saighní cladaigh i bplean bainistithe na Fraince lena áirithiú gur fíorbheag iad gabhálacha na speiceas a luaitear in Iarscríbhinn IX a ghabhann le Rialachán (AE) 2019/1241, a thagann in ionad Iarscríbhinn III a ghabhann le Rialachán (CE) Uimh. 1967/2006, mar a cheanglaítear le hAirteagal 13(9) de Rialachán CE Uimh. 1967/2006.

(20) Ní dhíríonn saighní cladaigh ar cheifileapóid, mar a cheanglaítear le hAirteagal 13(9) de Rialachán (CE) Uimh. 1967/2006.

(21) Le plean bainistithe na Fraince, bunaítear plean faireacháin le haghaidh gníomhaíochtaí iascaireachta, dá bhforáiltear in Airteagal 4(5), an cúigiú fomhír de Rialachán (CE) Uimh. 1967/2006 agus in Airteagal 13(9), an tríú fomhír de. Áirítear bearta maidir le gníomhaíochtaí iascaireachta a thaifead freisin, agus ar an gcaoi sin comhlíontar na coinníollacha a leagtar amach in Airteagal 14 de Rialachán (CE) Uimh. 1224/2009 ón gComhairle (11).

(22) Dá bhrí sin, measann an Coimisiún go gcomhlíonann an síneadh leis an maolú a d’iarr an Fhrainc na coinníollacha a leagtar síos in Airteagal 13(5) agus (9) de rialachán (CE) Uimh. 1967/2006. Dá bhrí sin, ba cheart an síneadh leis an maolú a iarradh a dheonú.

(23) Ba cheart don Fhrainc tuairisciú don Choimisiún i dtráth cuí agus i gcomhréir leis an bplean faireacháin dá bhforáiltear i bplean bainistithe na Fraince.

(24) Trí fhad an mhaolaithe a theorannú, áiritheofar cur i bhfeidhm tapa bearta bainistithe ceartaitheacha ina dhiaidh sin i gcás ina léireofar drochstádas caomhantais an stoic shaothraithe san fhaireachán ar an bplean bainistithe, agus leis sin an bunús eolaíoch a fheabhsú chun plean bainistithe feabhsaithe a chur ar fáil.

(25) Ós rud é go bhfuil an t-iascach cumhdaithe go leanúnach le plean bainistithe na Fraince maidir le saighní cladaigh agus leis an maolú a deonaíodh le Rialachán Cur Chun Feidhme (AE) 2018/1596 a chuaigh in éag an 25 Lúnasa 2021, d’fhonn leanúnachas dlíthiúil a áirithiú, ba cheart feidhm a bheith ag an Rialachán seo ón 26 Lúnasa 2021.

(26) Ar chúiseanna deimhneachta dlíthiúla ba cheart don Rialachán seo teacht i bhfeidhm mar ábhar práinne.

(27) Ní dhéanann an cur i bhfeidhm cúlghabhálach sin difear do phrionsabal na deimhneachta dlíthiúla ná don phrionsabal i dtaobh ionchais dhlisteanacha a chosaint ós rud é gur cumhdaíodh an t-iascach atá i dtrácht go leanúnach le plean bainistithe na Fraince maidir le saighní cladaigh.

(28) Tá na bearta dá bhforáiltear sa Rialachán seo i gcomhréir leis an tuairim ón gCoiste um Iascach agus Dobharshaothrú,

TAR ÉIS AN RIALACHÁN SEO A GHLACADH:

Airteagal 1 Maolú Ní bheidh feidhm ag Airteagal 13(1) de Rialachán (CE) Uimh. 1967/2006 in uiscí teorann na Fraince in aice chósta Occitanie agus Provence-Alpes-Côte d’Azur maidir le saighní cladaigh a úsáideann na soithí seo a leanas: (a) soithí ag a bhfuil an chláruimhir dá luaitear i bplean bainistithe na Fraince; (b) soithí ag a bhfuil cuntas teiste san iascach ar feadh tréimhse níos faide ná 5 bliana agus nach mbainfidh aon mhéadú leo sa todhchaí ar an iarracht iascaireachta a imlonnaíodh; agus (c) soithí ag a bhfuil údarú iascaireachta agus atá ag feidhmiú faoi phlean bainistithe na Fraince i gcomhréir le hAirteagal 19(2) de Rialachán (CE) Uimh. 1967/2006.

Airteagal 2 Plean faireacháin agus tuairisciú Cuirfidh an Fhrainc tuarascáil arna tarraingt suas i gcomhréir leis an bplean faireacháin a bunaíodh sa phlean bainistithe dá dtagraítear in Airteagal 1(c) in iúl don Choimisiún laistigh de bhliain amháin tar éis theacht i bhfeidhm an Rialacháin seo.

Airteagal 3 Teacht i bhfeidhm agus tréimhse feidhme Tiocfaidh an rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 26 Lúnasa 2021 go dtí an 25 Lúnasa 2024

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 2 Nollaig 2022. Thar ceann an Choimisiúin An tUachtarán Ursula VON DER LEYEN

(1) IO L 409, 30.12.2006, lch. 11.

(2) Rialachán Cur Chun Feidhme (AE) Uimh. 587/2014 ón gCoimisiún an 2 Meitheamh 2014 lena maolaítear ó Rialachán (CE) Uimh. 1967/2006 ón gComhairle a mhéid a bhaineann leis an bhfad íosta ón gcósta agus doimhneacht le haghaidh saighní cladaigh a bhíonn ag iascaireacht in uiscí teorann áirithe na Fraince (Languedoc-Roussillon agus Provence-Alpes-Côte d’Azur) (IO L 164, 3.6.2014, lch. 13).

(3) Rialachán Cur Chun Feidhme (AE) Uimh. 2015/1421 ón gCoimisiún an 24 Lúnasa 2015 lena gcuirtear síneadh leis an maolú ó Rialachán (CE) Uimh. 1967/2006 ón gComhairle a mhéid a bhaineann leis an bhfad íosta ón gcósta agus an doimhneacht arna deonú do shaighní cladaigh a bhíonn ag iascaireacht in uiscí teorann áirithe na Fraince (Languedoc-Roussillon agus Provence-Alpes-Côte d’Azur) (IO L 222, 25.8.2015, lch. 1).

(4) Rialachán Cur Chun Feidhme (AE) Uimh. 2018/1596 ón gCoimisiún an 23 Deireadh Fómhair 2018 lena gcuirtear síneadh leis an maolú ó Rialachán (CE) Uimh. 1967/2006 ón gComhairle a mhéid a bhaineann leis an bhfad íosta ón gcósta agus doimhneacht arna deonú do shaighní cladaigh a bhíonn ag iascaireacht in uiscí teorann áirithe na Fraince (Occitanie agus Provence-Alpes-Côte d’Azur) (IO L 265, 24.10.2018, lch. 9).

(5) Arrêté du 13 May 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au “gangui” en mer Méditerranée par les navires battant pavillon français (JORF n° 122, 27.5.2014, p. 8669).

(6) Arrêté du 7 août 2018 définissant un plan de contrôle et de suivi des débarquements pour les navires titulaires d’une autorisation européenne de pêche à la senne de plage.

(7) https://stecf.jrc.ec.europa.eu/plen2103

(8) Arrêté du 4 mai 2022 modifiant l’arrêté du 18 février 2022 portant répartition des quotas d’effort de pêche pour certaines activités de pêche professionnelle en mer Méditerranée par les navires battant pavillon français pour l’année 2022.

(9) https://stecf.jrc.ec.europa.eu/reports/plenary/-/asset_publisher/oS6k/document/id/26714623

(10) Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus éiceachórais mhuirí a chosaint trí bhearta teicniúla, lena leasaítear Rialacháin (CE) Uimh. 2019/2006 agus (CE) Uimh. 1224/2009 ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch. 105).

(11) Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006. (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008, agus lena n-aisghairtear Rialacháin (CEE) Uimh. 2847/93, (CE) Uimh. 1627/94 agus (CE) Uimh. 1966/2006 (IO L 343, 22.12.2009, lch. 1)